text: Dyre ejerlejligheder sælger rigtig godt i Vejle
  14 juli 2016 kl. 14.31
  Salget af ejerlejligheder stiger i Syddanmark. Især i Vejle er de efterspurgte, når der skal handles bolig.
  Flere af de seneste års byggeprojekter i Vejle som "Bølgen" og "De Fem Søstre" er lige nu begge ved at vokse sig større og f.eks. i forbindelse med den seneste del af De fem Søstre, er der allerede solgt 41 ud af 48 lejligheder.
  Dermed tyder meget på, at den del af boligmarkedet er på vej op i omdrejninger igen efter at finanskrisen, i en periode, satte en stopper for byggeriet af de to projekter.
  Ifølge tal fra Realkreditforeningen så bliver der lige nu også givet mindre afslag i Vejle, når der handles ejerlejlighed.
  Det gennemsnitlige afslag er i det første kvartal af 2016 på 2,34 procent, mens der i den øvrige del af Trekantområdet bliver givet et afslag på omkring 5 procent.
  Salget af ejerlejligheder går også godt i Vejle på trods af, at byen har den højeste gennemsnitlige kvadratmeterpris i hele Syddanmark.
  Men det er ikke kun i Vejle, det går godt, også i Horsens og Fredericia er der lige nu godt gang i markedet for ejerlejligheder.
  